《月华清 望月感怀》
清代·李佩金

久雨新晴，银河澄练，盈盈一水清浅。云吐冰丸，独倚曲阑干畔。

情无限、碧海青天，愁如茧、并刀难剪。谁见。正双眉深锁，泪痕划面。

素魄窥窗幽怨。恨小院无人，疏帘乍卷。别有伤心，宽褪旧时金钏。

只赢得、夜冷归眠，怯罗衣、露珠点点。轻唤。恐凄凉梦影，短檠摇断。

作者简介：清江苏长洲人，字纫兰。李邦燮女，何湘妻。尝集古今女士书为簪花阁帖。